ธนาคารออมสิน แจ้งเปิดลงทะเบียนยื่นกู้สินเชื่อสู้ภัย COVID-19 ผ่าน MyMo อีกครั้ง เริ่มวันนี้ตั้งแต่เวลา 16.00 น. เป็นต้นไป
นายวิทัย รัตนากร ผู้อำนวยการธนาคารออมสิน เปิดเผยว่า หลังจากที่ธนาคารฯ ได้แจ้งปิดระบบกดรับสิทธิ์ขอกู้สินเชื่อสู้ภัย COVID-19 ผ่านแอปพลิเคชัน MyMo ไว้ชั่วคราว เพื่อดำเนินการอนุมัติคำขอคงค้าง ซึ่งมีจำนวนมากถึงกว่าแสนรายการ ขณะนี้ธนาคารฯ ได้ดำเนินการแล้วเสร็จและจะเปิดให้ประชาชนที่เป็นกลุ่มเป้าหมายตามมาตรการ ซึ่งมีจำนวนกว่า 6 ล้านคนทั่วประเทศ เข้าระบบลงทะเบียนเพื่อรับสิทธิ์การยื่นกู้สินเชื่อสู้ภัย COVID-19 ผ่านแอปพลิเคชัน MyMo ได้อีกครั้ง ในวันนี้ 26 พฤษภาคม 2564 ตั้งแต่เวลา 16.00 น. เป็นต้นไป โดยมีขั้นตอนการลงทะเบียนคือ ขั้นตอนที่ 1 ลงทะเบียนเพื่อรับสิทธิ์ผ่านแอปพลิเคชัน MyMo โดยระบบจะกำหนดวันที่นัดหมายให้ลูกค้าล็อกอินเข้าแอปเพื่อกดยื่นขอกู้อีกครั้ง ขั้นตอนที่ 2 กดยื่นขอกู้ผ่านแอปพลิเคชัน MyMo ตามกำหนดวันที่นัดหมาย โดยระบบจะจัดสรรวันและช่วงเวลานัดหมายให้ลูกค้ายื่นขอกู้ได้ตั้งแต่วันที่ 28 พฤษภาคม 2564 กำหนดโควต้าวันละ 100,000 ราย เพื่อป้องกันความแออัดและข้อจำกัดกรณีมีผู้ล็อกอินเข้าทำธุรกรรมทางอิเล็กทรอนิกส์พร้อมกันเป็นจำนวนมาก โดยธนาคารฯ จะเริ่มจ่ายเงินกู้เข้าบัญชีลูกค้าตั้งแต่วันที่ 29 พฤษภาคม 2564 เป็นต้นไปผู้ที่ยื่นขอกู้แล้วและอยู่ระหว่างรอผลการอนุมัติ ธนาคารฯ จะแจ้งผลการพิจารณาให้ทราบทาง SMS และแอปพลิเคชัน MyMo ภายในวันนี้ และผู้ที่ทราบว่าได้รับอนุมัติสินเชื่อแล้ว แต่ยังไม่ได้ทำสัญญากู้ยืมเงิน ลูกค้าสองกลุ่มนี้สามารถล็อกอินเข้าแอปพลิเคชัน MyMo เพื่อทำสัญญาฯ ได้ตั้งแต่วันที่ 27 พฤษภาคม 2564 เป็นต้นไป